Ishockeyholdet Frederikshavn White Hawks vandt i weekenden pokalfinalen i ishockeyens Metal Cup. Og havde det været i København, ville man fejre det med de berømte rådhuspandekager. Men i Frederikshavn hylder borgmesteren sådan en sejr med fiskefrikadeller. Det foregik på rådhuset, hvor byen - med borgmester Birgit S. Hansen (Soc.dem.) i spidsen - hyldede ishockeyholdet, efter de i lørdags vandt årets pokalfinale i Gigantium med en sejr over Rungsted. - Andre ishockeyhold, blandt andre Aalborg Pirates, driller os med, at vi er en fiskerby, og så smider de fisk på isen, når vi kommer til Aalborg. De fisk samler vi selvfølgelig op og laver fiskefrikadeller af dem, fortæller borgmesteren med et glimt i øjet. Se drengene tage for sig af retterne: Den lune anerkendelse faldt da også i god jord hos spillerne. - Jeg ved ikke, om det betyder så meget med fiskefrikadeller, men det betyder meget at blive hyldet af byen. Det har været rigtigt fedt her den sidste uges tid og vil helt sikkert også være det i fremtiden, siger anfører Rasmus Søndergaard. Udover hædren og fiskefrikadellerne modtog Frederikshavn White Hawks-holdet også 5.000 kroner af Frederikshavn Kommune. Det er 18 år siden, at White Hawks senest kunne løfte en pokal op mod himlen som sejrsherrer. Borgmester Birgit S. Hansen (Soc.dem). roste spillerne for deres indsats:

Opsummering:
I stedet for rådhuspandekager stod menuen på fiskedeller, da weekendens pokalsejr i ishockey blev hyldet af blandt andre Frederikshavns borgmester.